b'\n_START_ARTICLE_\nWAP\n_START_PARAGRAPH_\nWAP (angl. Wireless Application Protocol) yra atviras tarptautinis standartas sistemoms, kurios naudoja belaid\xc4\xaf ry\xc5\xa1\xc4\xaf. WAP buvo sukurtas siekiant suteikti ma\xc5\xbeiems ne\xc5\xa1iojamiems \xc4\xafrenginiams pri\xc4\x97jimo prie interneto galimybes, pana\xc5\xa1ias \xc4\xaf paprastos \xc5\xbeiniatinklio nar\xc5\xa1ykl\xc4\x97s. D\xc4\x97l tam tikr\xc5\xb3 ne\xc5\xa1iojam\xc5\xb3j\xc5\xb3 \xc4\xafrengini\xc5\xb3 savybi\xc5\xb3 (dyd\xc5\xbeio, resurs\xc5\xb3 kiekio, kainos) WAP n\xc4\x97ra toks i\xc5\xa1samus ir funkcionalus kaip WWW. \xc5\xa0iuo metu WAP yra pagrindinis mobili\xc5\xb3j\xc5\xb3 tinklalapi\xc5\xb3 naudojamas protokolas, ta\xc4\x8diau jau dauguma mobili\xc5\xb3j\xc5\xb3 prietais\xc5\xb3 yra suderinami su daug lankstesniu XHTML standartu, kuriuo para\xc5\xa1ytus tinklalapius galima nar\xc5\xa1yti ir \xc4\xafprastiniuose kompiuteriuose, ir mobiliuosiuose \xc4\xafrenginiuose. Japonijoje sukurta i-mode sistema yra dar vienas populiarus belaid\xc5\xbeio ry\xc5\xa1io protokolas.\n_START_SECTION_\nKod\xc4\x97l sukurtas WAP?\n_START_PARAGRAPH_\nWAP yra protokol\xc5\xb3 rinkinys, sukurtas mobiliems \xc4\xafrenginiams (delniniams kompiuteriams ar mobiliesiems telefonams ir kt.), siekiant suteikti \xc5\xa1i\xc5\xb3 \xc4\xafrengini\xc5\xb3 vartotojams patog\xc5\xb3 pri\xc4\x97jim\xc4\x85 prie interneto. Iki WAP suk\xc5\xabrimo buvo beveik ne\xc4\xafmanoma sukurti toki\xc4\x85 sistem\xc4\x85, kuri leist\xc5\xb3 verslininkams operatyviai sekti bir\xc5\xbeos kainas, darbuotojams \xe2\x80\x93 skaityti el. pa\xc5\xa1t\xc4\x85 ar sporto aistruoliams \xe2\x80\x93 steb\xc4\x97ti m\xc4\x97gstam\xc5\xb3 rungtyni\xc5\xb3 rezultat\xc4\x85. WAP buvo sukurtas tam, kad leist\xc5\xb3 teikti \xc5\xa1ias ir pana\xc5\xa1ias paslaugas naudojant belaid\xc4\xaf ry\xc5\xa1\xc4\xaf._NEWLINE_Prie\xc5\xa1 WAP protokolo suk\xc5\xabrim\xc4\x85, belaid\xc5\xbeio duomen\xc5\xb3 perdavimo galimyb\xc4\x97s buvo apribotos elementariais servisais, tokiais kaip SMS ar USSD \xe2\x80\x93 WAP pirmtaku. Kai kurie ne\xc5\xa1iojam\xc5\xb3j\xc5\xb3 \xc4\xafrengini\xc5\xb3 gamintojai buvo suk\xc5\xabr\xc4\x99 nuosavus protokolus: HDML (Unwired Planet, dabar \xe2\x80\x93 Openwave), ITTP (Ericsson), TTML (Nokia). Nor\xc4\x97damos padidinti savo verslo galimybes ir pl\xc4\x97tr\xc4\x85, \xc5\xa1ios ir kitos kompanijos susivienijo ir pakviet\xc4\x97 kitus belaid\xc5\xbei\xc5\xb3 komunikacij\xc5\xb3 gamintojus \xc4\xafsteigti WAP forum\xc4\x85 tam, kad sukurt\xc5\xb3 viening\xc4\x85 standart\xc4\x85 belaid\xc5\xbeio ry\xc5\xa1io sistemoms.'